Bramley-moord: Verdagtes nog op vrye voet | Netwerk24
Deur Arisa Janse Van Rensburg 12 Desember 2019 17:30
Die familie van die vermoorde Isabel van Coller is raadop omdat geen verdagtes nog vir haar dood in hegtenis geneem is nie.
Isabel van Coller is op 15 November by 'n verkeerslig in Bramley, Johannesburg, vermoor. Geen verdagtes is nog in hegtenis geneem nie.
"Ons voel magteloos en moedeloos," sê Arno van Coller. Sondag is dit 'n maand sedert sy ma se skietdood die land geskok het.
Van Coller was op 15 November op pad werk toe toe sy by 'n verkeerslig in Bramley, Johannesburg, stilhou. 'n Groep mans het haar voertuig oorval en binne 36 sekondes het hulle haar geskiet, uit haar kar geslinger en weggery. Ses mans is aanvanklik vir die moord in hegtenis geneem, maar kon weens 'n gebrek aan bewyse nie aan die misdaad verbind word nie.
Arno sê hulle het vertroue in die polisie verloor. "Ek sukkel om vorms terug te kry van die ondersoekbeampte af. As hy nie eens vorms kan invul nie, hoe kan hy 'n saak ondersoek?" sê Arno.
Arno sê sy ma se dood bly vir hulle 'n groot skok. "Ons vat dit maar dag vir dag. Ons wens net die gereg kon sy gang gaan," sê Arno.
Die polisie het Donderdag bevestig dat niemand nog in hegtenis geneem is nie. "Die ondersoek duur voort. Ons kan ongelukkig nie die proses stap vir stap met die media deel nie, maar ons hou die familie konstant op hoogte," sê brig. Mathapelo Peters, polisiewoordvoerder in Gauteng.